《送陆有章分题得巽山》
元代·陈高

巽山如层台，积翠俯城郭。古木秀松槠，玄鸟隐楼阁。

雨散飞素云，风静语丹鹤。游人日跻攀，杖屦相绎络。

陆郎吴中来，雅志好丘壑。哦诗松间题，携酒石上酌。

我性亦爱山，方期结幽约。兹焉送子去，登陟惨不乐。

远别已伤怀，真境况寥落。伫立睇大江，孤舟入冥邈。

作者简介：（1315—1367）元温州平阳人，字子上，号不系舟渔者。顺帝至正十四年进士。授庆元路录事，明敏刚决。不满三年，自免去。再授慈溪县尹，亦不就。方国珍欲招致之，无从得。平阳陷，浮海过山东，谒河南王扩廓帖木儿，论江南虚实，陈天下之安危。扩廓欲官之，会疾作卒。有《不系舟渔集》、《子上存稿》。